**Informatīvais ziņojums**

**par Eiropas Savienības vides ministru 2021. gada 23. aprīļa videokonferencē izskatāmajiem jautājumiem**

2021. gada 23. aprīlī notiks Eiropas Savienības (turpmāk – ES) vides ministru neformālā videokonference (turpmāk – neformālā sanāksme).

Neformālajā sanāksmē ir plānotas ministru diskusijas saistībā ar 2021. gada 24. februārī Eiropas Komisijas (turpmāk - EK) publicēto paziņojumu “Veidojot klimatnoturīgu Eiropu - jaunā ES klimata pārmaiņu pielāgošanās stratēģija”[[1]](#footnote-2)(turpmāk – ES Pielāgošanās stratēģija) un ūdens resursu pārvaldības lomu tajā.

**Ūdens izaicinājumi saistībā ar pielāgošanos klimata pārmaiņām, fokusējoties uz ūdens trūkumu un sausuma risku**

Klimata pārmaiņas vairumā gadījumu ietekmē ūdens aprites ciklu - ūdens resursu daudzumu, pieejamību un kvalitāti.

Līdztekus klimata pārmaiņu ierobežošanai un centieniem līdz 2050. gadam sasniegt klimatneitralitāti, ES jāgatavojas arī klimata pārmaiņu nenovēršamajām sekām gan attiecībā uz biežākiem karstuma viļņiem un mežu ugunsgrēkiem, gan sausuma periodiem un pieaugošam ūdens trūkumam, gan plūdu riskiem dažādos Eiropas reģionos

Daudzi klimata pārmaiņu radītie riski ir saistīti ar hidroloģisko sistēmu (jūras līmeņa paaugstināšanās, intensīvas lietavas, sausums, ledāju kušana). Rezultātā ūdeņu pārvaldība un pielāgošanās klimata pārmaiņām aizvien vairāk tiek uzskatītas par nesaraujami saistītiem jautājumiem, kurus nepieciešams risināt gan ES, gan valstu līmenī. Klimata pārmaiņas būtiski ietekmē arī ūdeņu kvalitāti, palielinot piesārņojuma riskus. Klimata pārmaiņu ietekmē palielināsies arī sausuma un ūdens trūkuma risks. Ūdens trūkums ik gadu vidēji ietekmē 20% Eiropas teritorijas un 30% iedzīvotāju. ES Pielāgošanās stratēģijā saldūdens pieejamība, kas jānodrošina ilgtspējīgā veidā, ir norādīta kā fundamentāls elements gan klimatnoturībai, gan ilgtspējīgai ūdens apsaimniekošanai. Ūdens ir nozīmīgs resurss gan daudziem tautsaimniecības sektoriem, gan sabiedrībai, gan ekosistēmai kopumā. Tādēļ ūdens ilgtspējīgas izmantošanas plānošanā jāiesaistās visām nozarēm, kas iegūst un patērē ūdeni un novada vidē notekūdeņus. Tāpat vajadzīga sasaiste ar teritoriālo plānošanu, finanšu sektoru, dabas aizsardzību, kā arī nepieciešamas sistēmiskas izmaiņas un labāka starpnozaru koordinācija.

Saskaņā ar attīstības plānošanas dokumentu “Latvijas pielāgošanās klimata pārmaiņām plānu laika posmam līdz 2030. gadam”[[2]](#footnote-3), nākotnē Latvijā kopumā būtiski paaugstināsies gaisa temperatūra un kopējais nokrišņu daudzums (lietus), kā arī dienu skaits ar stipriem un ļoti stipriem nokrišņiem. Vienlaikus palielināsies karstuma un sausuma periodi un to biežums, kuru laikā var pazemināties virszemes un pazemes ūdeņu līmeņi. Pēc Eiropas Vides aģentūras novērtējuma (2018.), pašlaik Latvijas upju baseiniem ir vieni no viszemākajiem ūdens ekspluatācijas indeksiem ES. Mums aktuālākie riski saistīti ar plūdiem, krastu eroziju un klimata pārmaiņu ietekmi uz ūdeņu kvalitāti, lai gan ilgtermiņā jāņem vērā arī ar periodisku sausumu saistītie riski.

Neformālajā sanāksmē plānots informēt ministrus par klimata pārmaiņu ietekmi Eiropā un, balstoties uz Prezidentūras sagatavotajiem jautājumiem, notiks viedokļu apmaiņa par ar ūdeni saistītiem izaicinājumiem un pielāgošanos klimata pārmaiņām.

Latvijas nostāja:

1. *Kāds ir jūsu viedoklis par prioritāro darbību izstrādi un īstenošanu, lai risinātu ūdens trūkuma un sausuma problēmu saistībā ar jauno ES Pielāgošanās stratēģiju, kuras galīgie mērķi ir nodrošināt noturību un Ūdens struktūrdirektīvas[[3]](#footnote-4) mērķu sasniegšanu?*

Latvija par īpaši svarīgu ES Pielāgošanās stratēģijas virziena “Nodrošināt saldūdens pieejamību un ilgtspēju” rīcību uzskata atbalstu risku analīzei, lai nodrošinātu riska novērtējumu kvalitāti un to, ka tajos ir ņemti vērā arī klimata pārmaiņu riski. Tas īpaši attiecas uz risku novērtējumiem, kas, saskaņā ar jauno Direktīvu 2020/2184 par dzeramā ūdens kvalitāti[[4]](#footnote-5), ir jāveic gan sateces baseiniem, gan ūdensapgādes sistēmām, gan prioritāru ēku iekšējiem tīkliem. Informatīvs un izglītojošs atbalsts risku novērtēšanai būs nozīmīgs gan valstu atbildīgajām institūcijām, gan ūdens piegādātājiem un ēku īpašniekiem.

Latvija uzskata, ka esošie upju baseinu apsaimniekošanas plāni ir labs ietvars, kurā plānot un īstenot darbības ūdens resursu aizsardzībai un efektīvai un ilgtspējīgai izmantošanai, tai skaitā ūdens trūkuma un sausuma problēmu risināšanu, ņemot vērā klimata pārmaiņu ietekmi uz tiem. Valstīm jau ir uzkrāta vairāk nekā 10 gadu pieredze šādu plānu izstrādē un īstenošanā. Upju baseinu apsaimniekošanas plāni pamatojas uz situācijas analīzi baseinos, ietekmju izvērtējumā lielākā vai mazākā mērā tiek ietverta arī klimata pārmaiņu ietekme, ekonomiskā analīze ietver arī ūdens patēriņa izmaiņu tendenču prognozes. Tādējādi, plānojot rīcības, ir iespējams ņemt vērā upju baseinu specifiku un to, cik aktuāls ir sausuma un ūdens trūkuma risks konkrētajā baseinā, kā arī valstī jau īstenotos pasākumus. Piemēram, Latvijas gadījumā, izmantojam ūdens ieguves atļaujas un patēriņa uzskaites instrumentus. Turklāt upju baseinu apsaimniekošanas plāniem jau ir izveidojušās sabiedriskās apspriešanas procedūras un tradīcijas, uz tiem ir atsauces arī citu nozaru plānošanas dokumentos vai tiesību aktos. Latvija upju baseinu apsaimniekošanas plānos 2022.-2027. gadam ir integrējusi arī plūdu risku pārvaldības plānus. Līdzīgi būtu pamatoti integrēt arī ar sausumu un ūdens trūkumu saistītos riskus.

Nozīmīga ir arī ES Pielāgošanās stratēģijā minētā zināšanu par pielāgošanos uzlabošana - ir būtiski labāk izprast saistību starp klimata pārmaiņām, ekosistēmām un to sniegtajiem pakalpojumiem, jo īpaši noskaidrojot klimata pārmaiņu ietekmi uz ūdeņu un to ekosistēmu kvalitāti un atbalstot zinātnes atziņās balstītu risinājumu izstrādi ūdens ekosistēmu atjaunošanai un pārvaldībai, kas palīdzētu gan samazināt riskus un uzlabot noturību, gan sasniegt Ūdens struktūrdirektīvas mērķus.

Latvija piekrīt ES Pielāgošanās stratēģijā norādītajam, ka visu līmeņu pielāgošanās stratēģijas arī nākotnē būs būtisks instruments, jo īpaši pašvaldību līmenī. Ļoti būtisks ir atbalsts pašvaldībām gan kvalitatīvu un ilgtspējīgu pielāgošanās stratēģiju izstrādē un – kas vēl svarīgāk – īstenošanā, lai stratēģijas būtu balstītas uz jaunāko zinātnisko informāciju un reālu risinājumu iespējām. Tāpat ļoti nepieciešamas ir sadarbības un tīklošanās, kā arī atbilstoša finansējuma piesaistes iespējas.

*2. Kā nodrošināt efektīvu starpnozaru koordināciju ar ūdeni saistīto problēmu risināšanā visos līmeņos un visatbilstošāko ūdens lietotāju iesaistīšanu, ņemot vērā EK paziņojumu par jaunu ES Pielāgošanās stratēģiju?*

Ņemot vērā, ka Eiropa arvien biežāk piedzīvo situācijas, kad ūdens ir vai nu par daudz (piemēram, plūdi), vai par maz (piemēram, sausums), ir nepieciešami risinājumi efektīvākai, ilgtspējīgākai ūdens izmantošanai (arī tautsaimniecības nozarēs), jo klimata pārmaiņas ietekmē ne tikai ūdens pieejamību, bet arī ūdens kvalitāti.

Pielāgošanās klimata pārmaiņām pasākumos ir jāiesaista visas sabiedrības grupas un visi pārvaldības līmeņi ES. Ūdens plānošanai nepieciešama sadarbība un galveno nozaru iesaiste, gan tajās, kas ūdeni absorbē, gan patērē (gan virszemes, gan gruntsūdeņus).

Uzskatām, ka efektīvu starpnozaru koordināciju var nodrošināt, kombinējot un vienlaikus izmantojot pieejas “no augšas uz leju” (*top-down*) un “no apakšas uz augšu” (*bottom-up*). Ja ES līmenī ir izvirzītas prasības nozarēm ņemt vērā ūdeņu kvalitātei un ilgtspējīgai izmantošanai izvirzītos mērķus, mums ir daudz vieglāk veidot nacionālo dialogu, izmantojot tam paredzētos instrumentus - piedaloties nozaru stratēģisko dokumentu izstrādē, aktīvi darbojoties nozaru konsultatīvajās padomēs un tamlīdzīgās platformās. Savukārt konkrētu valstu pozitīvā pieredze, veidojot dialogus starp vides un ūdeni izmantojošajām nozarēm, vienojoties par kopīgām rīcībām ilgtermiņā noteikti būtu popularizējama ES līmenī. Uzskatām, ka starpnozaru koordinācijas uzlabošanai/ aktualizēšanai nozīmīgas būs jaunajā ES Pielāgošanās stratēģijā paredzētās darbības, t.sk. pasākumi ar mērķi paplašināt zināšanas par klimatadaptāciju, kā arī klimatnoturības apsvērumu iestrāde visās atbilstošajās rīcībpolitikās.

**Ūdens resursu pārvaldība un pielāgošanās klimata pārmaiņām**

Ņemot vērā, ka sabiedrība un ekonomika arvien vairāk izjūt klimata pārmaiņu negatīvo ietekmi, ūdens resursu pārvaldībai ir svarīga loma, lai veicinātu pielāgošanos klimata pārmaiņām.

ES uz sausumu var reaģēt, īstenojot īstermiņa ārkārtas pasākumus ar ES civilās aizsardzības mehānismu un ES mēroga agrīnās brīdināšanas sistēmām. ES dalībvalstis īsteno upju baseinu integrētu apsaimniekošanu, piemērojot Ūdens struktūrdirektīvu, atsevišķas dalībvalstis ir pieņēmušas sausuma pārvaldības plānus mazāk aizsargātiem upju baseiniem. Ņemot vērā, ka ilgākā termiņā sausuma vai ūdens trūkuma risks varētu skart daudzus upju baseinus, ir vajadzīgi organizatoriski un tehniski adaptācijas risinājumi.

Jaunā ES Pielāgošanās stratēģija saldūdens pieejamības un ilgtspējas nodrošināšanai paredz uzlabot tematiskos plānus un citus mehānismus, dažādi atbalstot un veicinot ūdens patēriņa samazināšanu, veicinot klimata pārmaiņu radīto risku iekļaušanu ūdens apsaimniekošanas risku analīzē. Cita starpā stratēģija paredz veicināt sausuma pārvaldības plānu plašāku izmantošanu, kā arī ilgtspējīgu augsnes apsaimniekošanu un zemes izmantošanu, lai veicinātu klimata pārmaiņu risku iekļaušanu ūdens resursu apsaimniekošanā, uzlabojot tematisko plānu koordināciju un nodrošinot klimatnoturīgu, ilgtspējīgu ūdens pārvaldības izmantošanu dažādās nozarēs.

Latvija aktīvi strādā pie jūras krasta erozijas izpētes, ņemot vērā klimata pārmaiņu scenārijus balstoties uz Klimata pārmaiņu starpvaldību padomes 6. ziņojumu. Projekta[[5]](#footnote-6) ietvaros līdz 2023. gadam ir plānots novērtēt Latvijas krasta līnijas izmaiņas pagātnē un nākotnē, lai mazinātu jūras krasta erozijas seku ietekmi un sniegtu priekšlikumus Latvijas piekrastes pašvaldībām, plānotājiem, nozaru ekspertiem un zemes īpašniekiem turpmākajai teritorijas attīstības plānošanai un apsaimniekošanai.

Latvijas nostāja:

Nozaru stratēģiju, lauksaimniecības, enerģētikas, transporta un ūdens resursu aizsardzības saikne būs noteicoša, lai uzlabotu nozaru un sabiedrības redzējumu par ilgtspējīgu ūdens resursu pārvaldību un ņemtu vērā “nenodarīt būtisku kaitējumu”principus.

1. *Kā stiprināt nozaru un sabiedrības stratēģisko redzējumu, lai sagatavotu tās pārmaiņām, kā ūdens jāpārvalda, lai stātos pretī klimata pārmaiņām?*

Stratēģiska redzējuma un izpratnes veidošanai svarīgi ES un nacionālā līmenī sabiedrību uzrunāt, izmantojot konkrētajam reģionam specifiskās problēmas un klimata pārmaiņu ietekmes piemērus, kas skar cilvēku ikdienas dzīvi. Svarīgi ir skaidrot, kāpēc jāmaina paradumi un ikdienas darbības un ko konkrēti var darīt katrs iedzīvotājs. Lai stiprinātu tautsaimniecības nozaru stratēģisko redzējumu, būtiski viegli uztveramā veidā izskaidrot klimata pārmaiņu sagaidāmo ietekmi uz tām būtiskajiem ūdens resursiem. Tādējādi var veicināt ar ūdens resursiem un to pārvaldību saistīto risku ņemšanu vērā, izstrādājot stratēģiskus plānošanas dokumentus nozarēm, kuru darbībai ūdens resursu pieejamība un kvalitāte ir būtisks priekšnosacījums (piemēram, lauksaimniecība, akvakultūra, enerģētika). Būtiski ir sekmēt komersantiem un iedzīvotājiem ērti lietojamu digitālo risinājumu izmantošanu gan informācijas sniegšanai par ūdens resursu pieejamību un kvalitāti, gan ūdeņu patēriņa uzskaitei un kontrolei.

*2. Kā veicināt plašāku un saskaņotu sausuma (ūdens trūkuma) pārvaldības plānu izmantošanu ES?*

Latvija uzskata, ka esošie upju baseinu apsaimniekošanas plāni ir labs ietvars, kurā plānot un īstenot darbības ūdens resursu aizsardzībai un ilgtspējīgai izmantošanai, tai skaitā, sausuma un ūdens resursu trūkuma radīto risku mazināšanai. Sausuma pārvaldība būtu saskaņojama (harmonizējama) ar sausuma vai ūdens trūkuma riskam pakļauto baseinu apsaimniekošanas plānos ietverto stāvokļa un risku novērtējumu, jau īstenotajām un nākotnē plānotajām rīcībām. Tas nodrošinātu vienotu redzējumu uz sateces baseinā pieejamajiem ūdens resursiem un to pārvaldības risinājumiem. Nav racionāli noteikt pienākumu izstrādāt sausuma (ūdens trūkuma) pārvaldības plānus arī tiem upju baseiniem, ja izvērtējums uz šādu risku nenorāda.

Jau šobrīd Ūdens struktūrdirektīvas kopīgās ieviešanas stratēģijas ietvarā ir izstrādātas vadlīnijas par upju baseinu apsaimniekošanu mainīga klimata apstākļos. Tās var uzlabot un papildināt, ja nepieciešams, lai nodrošinātu vienādu, saskaņotu pieeju sausuma risku izvērtēšanai un pārvaldības pasākumu plānošanai. Tomēr tas darāms jau pašreizējā regulējuma ietvaros, par pamatu izmantojot pieņemtās vadlīnijas, kas ietver vispārējus pamatprincipus attiecībā uz sausuma risku pārvaldību.

Runājot par piemēriem ūdens resursu pārvaldībai, Latvija vēlētos pieminēt ilggadīgo praksi ūdens ieguves regulēšanā - atļauju sistēmu un ar to saistītus nosacījumus ūdens patēriņa uzskaitei un ūdens resursu novērtēšanai. Mums, protams, jādomā par šīs sistēmas efektivizēšanu, tostarp, izmantojot digitālos risinājumus. Tādēļ būtu noderīgi dzirdēt arī citu valstu labos piemērus, kas jau aktīvi izmanto digitālos rīkus efektīvākai ūdeņu pārvaldībai.

**Eiropas Komisijas paziņojuma “Veidojot klimatnoturīgu Eiropu - jaunā ES klimata pārmaiņu pielāgošanās stratēģija” starptautiskā dimensija**

Saskaņā ar ES Pielāgošanās stratēģiju, ES jāstiprina centieni palielināt pielāgošanās spējas un klimatnoturību, kas jo īpaši svarīgi būs attiecībā uz visnabadzīgākajām un neaizsargātākajām kopienām gan ES, gan globāli.

Portugāles prezidentūras izplatītajā dokumentā uzsvērts, ka ES nepieciešams koncentrēties uz starptautisko dimensiju un pielāgošanās ambīciju palielināšanu, ņemot vērā, ka Parīzes nolīgumā noteikts pielāgošanās mērķis un uzsvērts, ka pielāgošanās ir svarīgs faktors ilgtspējīgas attīstības veicināšanā.

ES Pielāgošanās stratēģijā ir akcentēts, ka jāpalielina finansējums, lai veicinātu pielāgošanos klimata pārmaiņām, jāveicina novatorisku finanšu instrumentu izstrāde, privātā finansējuma mobilizācija un investīciju piesaistes palielināšana, tāpat jāveicina pieredzes apmaiņa ar citām valstīm ES un ārpus tās, lai apmainītos ar risinājumiem un gūto pieredzi pielāgošanās jomā. Vienlaikus svarīga loma ir pielāgošanās un drošības saiknes atzīšanai, jo līdz 2050. gadam klimata pārmaiņas var izraisīt līdz pat 70 miljonu cilvēku migrāciju tikai Āfrikā vien, tāpēc jāveicina integrētāka pieeja efektīvai pielāgošanās, risku pārvaldības un katastrofu risku mazināšanas īstenošanai.

Starptautiskajās klimata sarunās svarīga nozīme būs pozitīvam ES vēstījumam, jo īpaši attiecībā uz būtiskākajiem pielāgošanās un finanšu jautājumiem, tostarp pielāgošanās klimata pārmaiņām salāgošanu ar klimata pārmaiņu mazināšanas pasākumiem, kā arī tādu pieeju identificēšanu, kas ļaus novērtēt progresu virzībā uz globālo pielāgošanās mērķi 2023. gada paredzētā globālā izsvēršanas procesa ietvaros, kam ir būtiska loma Parīzes nolīguma ilgtermiņa pielāgošanās mērķa sasniegšanā.

Portugāles prezidentūras izplatītajā dokumentā uzsvērts, ka attiecībā uz pielāgošanās finansējumu būtiski aspekti ir arī ES konsekventā rīcība klimata finansējuma nodrošināšanā un mobilizēšanā, tāpat uzsvērta sistēmiskākas pieejas, uzraudzības un novērtēšanas ietvara, kā arī labāku zināšanu un instrumentu pielāgošanās jomā nepieciešamība.

Jāuzsver, ka par šiem jautājumiem patlaban tiek gatavoti Padomes secinājumi, kurus plānots virzīt apstiprināšanai š.g. 21. jūnija ES vides ministru sanāksmē, par kuriem Vides aizsardzības un reģionālās attīstības ministrija gatavos oficiālu Latvijas nostāju.

Neformālajā sanāksmē plānota viedokļu apmaiņa par ES Pielāgošanās stratēģijas starptautisko dimensiju, balstoties uz Prezidentūras sagatavotajiem jautājumiem.

Latvijas nostāja:

1. *Kā mēs vislabāk varētu strādāt un sadarboties ar mūsu partneriem, lai jaunais pozitīvais vēstījums klimata sarunās un jaunā, uzlabotā pielāgošanās stratēģijas pieeja nodrošinātu veiksmīgu klimata sarunu iznākumu pirms un pēc COP26*?

Ņemot vērā, ka ekonomiskie zaudējumi, ko rada biežāki ar klimatu saistīti ekstremāli laikapstākļi, kļūst arvien apjomīgāki, ir būtiski veicināt pieredzes apmaiņu ar citām valstīm ES un ārpus tās, lai apmainītos ar risinājumiem un gūto pieredzi saistībā ar pielāgošanos.

Līdz ar jauno ES Pielāgošanās stratēģiju, ES ir paudusi apņemšanos pastāvīgi palielināt pielāgošanās spējas, stiprināt noturību un mazināt neaizsargātību pret klimata pārmaiņām, tādēļ ES Pielāgošanās stratēģijā izklāstītā globālā klimatnoturības rīcība būs nozīmīgs ieguldījums pozitīva ES vēstījuma par pielāgošanos veicināšanai gatavojoties ANO Vispārējās konvencijas par klimata pārmaiņām līgumslēdzēju pušu konferencei (COP26).

1. *Kā mēs varētu efektīvi iesaistīt visus attiecīgos dalībniekus, valsts un privātos, nacionālos un starptautiskos, tostarp multilaterālās attīstības bankas, neatkarīgos fondus, starptautiskos uzņēmumus un filantropus, lai veicinātu finanšu plūsmas uz pielāgošanos, tostarp no novatoriskiem avotiem un instrumentiem*?

Latvija atbalsta ES ciešākas sadarbības pielāgošanās jautājumos attīstību ar partnervalstīm un iesaistītajiem dalībniekiem starptautiskā un reģionālā līmenī, tādējādi stiprinot globālo iesaisti un savstarpējo zināšanu un informācijas apmaiņu attiecībā uz pielāgošanās finansējumu.

Būtu nepieciešams strādāt pie pielāgošanās klimata pārmaiņām jautājumu integrēšanas visās attīstības finanšu institūcijās un to atbalsta programmās. Tāpat arī privātā finansējuma mobilizēšana ir būtiska, lai reaģētu uz pielāgošanās vajadzībām. Valsts finansējums klimata jomā būtu jāizmanto, lai piesaistītu starptautisku finansējumu gan ar esošajiem, gan jauniem instrumentiem.

Saskaņā ar 2020. gada 11. februāra Ministru kabineta sēdē apstiprināto informatīvo ziņojumu „Eiropas Zaļais kurss”, Latvija atbalsta ES līderības stiprināšanu klimata jomā.

**Latvijas delegācija**

Delegācijas vadītājs: **Artūrs Toms Plešs,** Vides aizsardzības un reģionālās attīstības ministrs

Vides aizsardzības un reģionālās attīstības ministrs A.T.Plešs

Valsts sekretārs E. Balševics

1. https://eur-lex.europa.eu/legal-content/EN/TXT/?uri=CELEX%3A52021DC0082&qid=1618376000613 [↑](#footnote-ref-2)
2. Apstiprināts ar Ministru kabineta 2019.gada 17.jūlija rīkojumu Nr.380 “Latvijas pielāgošanās klimata pārmaiņām plānu laika posmam līdz 2030. gadam”, pieejams tiešsaistē: https://likumi.lv/ta/id/308330-par-latvijas-pielagosanas-klimata-parmainam-planu-laika-posmam-lidz-2030-gadam [↑](#footnote-ref-3)
3. Eiropas Parlamenta un Padomes 2000.gada 23.oktobra [Direktīva Nr.2000/60/EK](http://eur-lex.europa.eu/legal-content/LV/TXT/?uri=CELEX%3A32000L0060) ar ko izveido sistēmu Kopienas rīcībai ūdens resursu politikas jomā (Ūdens struktūrdirektīva) (*Water Framework Directive*): https://eur-lex.europa.eu/legal-content/LV/TXT/?uri=CELEX%3A32000L0060 [↑](#footnote-ref-4)
4. Eiropas Parlamenta un Padomes Direktīva (ES) 2020/2184 (2020. gada 16. decembris) par dzeramā ūdens kvalitāti : https://eur-lex.europa.eu/legal-content/EN/TXT/?uri=CELEX%3A32020L2184&qid=1618375478542 [↑](#footnote-ref-5)
5. Norvēģijas finanšu instrumenta programmas “Klimata pārmaiņu mazināšana, pielāgošanās tām un vide” iepriekš noteiktais projekts “Klimata pārmaiņu politikas integrācija nozaru un reģionālajā politikā” [↑](#footnote-ref-6)